Nuwe platform om plaaslike produkte te verkoopRSA Made (Foto: Facebook) Suid-Afrika se e-handelbedryf het Dinsdag ŉ hupstoot gekry toe Proudly South African ŉ aanlyn portaal bekendgestel het waar plaaslik vervaardigde goedere en produkte eksklusief verkoop kan word. Die land het in 2017 met ŉ aktiewe aanlyn-inkopiebevolking van meer as 18 miljoen gespog met verkope van ongeveer R37,1 miljard. Tesame met die handelsplatform RSAMade, het ProudlySA nou ŉ aanlyn winkel, www.rsamade.co.za, geskep waar enigiemand maklik produkte kan aankoop wat plaaslik vervaardig is. Die webwerf werk op dieselfde basis as enige ander aanlyn winkel, met ŉ eenvoudige proses waar ŉ klant ŉ produk kan kies, daarvoor kan betaal en deur-tot-deur-aflewering binne 48 uur binne Suid-Afrika se grense kan verwag. Toegangskaartjies vir plaaslike geleenthede sal ook op dié platform verkoop word. ProudlySA sal plaaslike inhoud en gehalte verseker en toesien dat alle maatskappye aan arbeid- en omgewingswetgewing voldoen, wat deel is van die bepalings van lidmaatskap van Proudly South African. Eustace Mashimbye, uitvoerende hoof van ProudlySA, het gesê die webwerf is ook belangrik vir die bevordering en ontwikkeling van die land se digitale ekonomie. “Dis belangrik dat ons deel word van digitale inkopie-gebruike om seker te maak dat plaaslike goedere ook vir plaaslike gebruikers beskikbaar gemaak word. Ons weet dat China ongeveer $15,5 miljard se invoere aan die land verskaf en meeste daarvan is aanlyn te koop beskikbaar,” het Mashimbye gesê. Karamba Jabbie, uitvoerende hoof van RSA Made, het gesê hulle sal seker maak dat alle produkte mooi aangebied word sodat klante ook aanlyn ŉ “Proudly South African”-ervaring sal hê.